
РЕПУБЛИКА БЪЛГАРИЯ

Министерство на здравеопазването
Регионална здравна инспекция гр. Видин
Изх. №  03-409-1 / 28.04.2022 г.
ДО ОБЩОПРАКТИКУВАЩИТЕ ЛЕКАРИ, ЦЕНТРОВЕТЕ ЗА СПЕШНА МЕДИЦИНСКА ПОМОЩ И ЛЕЧЕБНИТЕ ЗАВЕДЕНИЯ НА ТЕРИТОРИЯТА НА ОБЛАСТ ВИДИН
Относно: Остър хепатит с неизвестна етиология при деца

УВАЖАЕМИ КОЛЕГИ,

На 5 април 2022 г. здравните власти на Великобритания съобщиха за увеличаване в Шотландия на случаите на остър хепатит с неизвестна етиология при здрави деца на възраст под 10 години. На 12 април 2022 г. бе съобщено, че допълнително над 60 случая са регистрирани в Англия, Уелс и Северна Ирландия при деца на възраст 2 до 5 години, които са в процес на проучване.

Клиничните симптоми при заболелите деца съответстват на тежък остър хепатит с повишени нива на чернодробни ензими – аспартат аминотрансфераза/аспартат трансаминаза (AST) или аланин аминотрансфераза/аланин трансаминаза (ALT) над 500 IU/L и иктер. При някои от случаите се съобщава за стомашно-чревни симптоми като болки в корема, диария и повръщане през предходните седмици. При незначителна част от заболелите е установено повишена телесна температура. Болшинството от случаите са хоспитализирани и е проведено болнично лечение. 

От проведените до момента обстойни епидемиологични, микробиологични и токсикологични проучвания е установено следното:

· не е установен общ източник на инфекция;

· няма ясна епидемична връзка между случаите;

· лабораторните изследвания за хепатит А, B, С, D и Е са отрицателни;

· при значителна част от заболелите е изолиран аденовирус, който се приема като най-вероятна причина;

· част от заболелите са с положителен резултат за SARS-CoV-2 или са с данни за прекаран COVID-19;

· не са установени храна или токсичен агент като вероятен причинител.

Към настоящия момент, освен от Великобритания, подобни случаи са съобщени и от други държави: Испания, Нидерландия, Дания, Швеция, Франция, Белгия, Румъния, Израел, САЩ.

С цел събирането на пълна информация относно разпространението на остър хепатит с неизвестна етиология при деца, Световната здравна организация изготви работна дефиниция за случай на заболяването:

Потвърден случай: лице с остър хепатит (който не е А, B, С, D и Е), с аспартат трансаминаза (AST) или аланин трансаминаза (ALT) над 500 IU/L, на възраст до 10 години, с проява на симптомите след 1 януари 2022 г. 

Възможен случай: лице с остър хепатит (който не е А, B, С, D и Е), с аспартат трансаминаза (AST) или аланин трансаминаза (ALT) над 500 IU/L, на възраст 11-16 години, с проява на симптомите след 1 януари 2022 г.

При проучване на случаите следва да се има предвид и възможността за евентуално наличие на епидемична връзка: лице с остър хепатит (който не е А, B, С, D и Е), независимо от възрастта, което е в близък контакт с потвърден случай (напр. в рамките на семейство, домакинство, организиран колектив), с проява на симптомите след 1 януари 2022 г.

Предвид гореизложеното и с цел провеждане на надзор на острите хепатити с неизвестна етиология при деца е необходимо да предприемете следните действия:

1. Създайте организация за незабавно докладване в РЗИ-Видин на всеки случай, отговарящ на дефиницията за случай на СЗО за остър хепатит с неизвестна етиология при деца.
2. Докладването на случаите следва да съдържа минимум данни като: инициали на имената, възраст, пол, дата на поява на симптомите, категория на случая (потвърден или възможен), клинична симптоматика, придружаващи заболявания, проведени лабораторни изследвания и резултати от тях, дата на хоспитализация (ако е приложимо), дата на изписване (ако е приложимо), изход от заболяването, както и епидемиологична анамнеза.
3. За всеки докладван случай следва да бъдат изпратени клинични проби в РЗИ-Видин, за провеждане на допълнителни лабораторни изследвания за патогени, съгласно приложените инструкции. 

Приложение: инструкции за изследване на остър хепатит с неустановена етиология при деца.

С уважение,
Д-Р ВЕНЦИСЛАВ ВЛАДИНСКИ
Директор на РЗИ – Видин
гр. Видин 3700, ул.”Цар Симеон Велики” № 76

Директор – 094 923 185, Канцелария – 094 923 176
Web address: http://www.rzi-vidin.net,  E-mail: rzi-vidin@mh.government.bg

